Nariadenie Komisie (ES) č. 1686/2002
z 25. septembra 2002
ustanovujúce sadzby poľnohospodárskych komponentov a dodatočné clá uplatňované od 1. januára 2002 na dovozy určitého tovaru spadajúceho pod nariadenie Rady (ES) č. 3448/93 do spoločenstva z Islandu a z Nórska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia uplatňované na určitý tovar vzniknutý spracovaním poľnohospodárskych produktov [1], naposledy zmenené a doplnené nariadením (ES) č. 2580/2000 [2], a najmä na článok 7 (4) tohto nariadenia,
keďže:
(1) Protokol 3 k Dohode o založení EHP, ďalej len protokol 3, ustanovuje opatrenia pre obchodovanie s určitými kategóriami spracovaných poľnohospodárskych produktov medzi spoločenstvom na jednej strane a krajinami EZVO na strane druhej.
(2) Protokol 3 bol zmenený a doplnený rozhodnutím č. 140/2001 spoločného výboru EHP z 23. novembra 2001, ktorým sa menia a dopĺňajú protokoly 2 a 3 k dohode o založení EHP vo vzťahu k spracovaným a iným poľnohospodárskym produktom [3], čo sa týka sadzby poľnohospodárskych komponentov a dodatočných ciel. Tieto zmeny a doplnky sa uplatňujú od 1. januára 2002.
(3) Je preto potrebné stanoviť v súlade s protokolom 3 nové sadzby poľnohospodárskych komponentov a dodatočné clá pre Island a Nórsko.
(4) Tieto sadzby poľnohospodárskych komponentov a dodatočné clá by sa mali vypočítavať v súlade s nariadením Komisie (ES) č. 1460/96 z 25. júla 1996, ktorým sa ustanovujú podrobné pravidlá vykonávania preferenčných obchodných opatrení uplatňovaných na určitý tovar vzniknutý spracovaním poľnohospodárskych produktov tak, ako sú ustanovené v článku 7 nariadenia Rady (ES) č. 3448/93 [4], zmeneným a doplneným nariadením (ES) č. 2495/97 [5]. Clá vyplývajúce z opatrení ustanovených v tomto nariadení by nemali byť vyššie ako clá uplatňované v súlade so Spoločným colným sadzobníkom.
(5) Nariadenie Komisie (ES) č. 1475/2000 z 10. júla 2000 stanovujúce výšky sadzieb poľnohospodárskych komponentov a dodatočných ciel uplatňované od 1. júla 2000 na dovozy tovaru spadajúceho pod nariadenie Rady (ES) č. 3448/93 do spoločenstva z Islandu [6] a nariadenie (ES) č. 1476/2000 z 10. júla 2000 stanovujúce výšky sadzieb poľnohospodárskych komponentov a dodatočných ciel uplatňované od 1. júla 2000 na dovozy tovaru spadajúceho pod nariadenie Rady (ES) č. 3448/93 do spoločenstva z Nórska [7] by preto mali byť zrušené.
(6) Opatrenia ustanovené v tomto nariadení sú v súlade so stanoviskom riadiaceho výboru ohľadom horizontálnych otázok týkajúcich sa obchodovania so spracovanými poľnohospodárskymi produktmi, ktoré nie sú uvedené v prílohe I,
PRIJALA TOTO NARIADENIE:
Článok 1
Sadzby poľnohospodárskych komponentov a dodatočných ciel uplatňované na dovozy tovaru spadajúceho pod tabuľku 1 protokolu 3 k dohode o založení EHP a pod tabuľku 1 prílohy B k nariadeniu (ES) č. 3448/93 z Islandu a Nórska sú stanovené v prílohách I a II.
Článok 2
Nariadenia (ES) č. 1475/2000 a (ES) č. 1476/2000 sa zrušujú.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Uplatňuje sa od 1. januára 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli, 25. septembra 2002